The Retreat Bláa Lónsins fékk Architectural Design of the Year-verðlaunin á hinni alþjóðlegu verðlaunahátíð Architecture MasterPrize en verðlaunin voru afhent við hátíðlega athöfn í Guggenheim safninu í Bilbao á Spáni í síðustu viku . The Retreat er hannað af Basalt arkitektum . Architecture MasterPrize ( AMP ) verðlaunin þykja ein virtustu arkitektaverðlaun heims og eru veitt einstökum verkum sem hafa verið byggð síðustu fimm ár . Þau falla í skaut einstaklinga eða hópa sem hafa þótt sýna afburðagæði í arkitektúr , innanhúss - eða landslagshönnun . Þetta er í fyrsta sinn sem Íslendingar vinna til þessara verðlauna . Markmið AMP-verðlaunanna er að vinna að framgangi hágæða arkitektúrs um allan heim og fagna sköpunargáfu og nýsköpun . Dómnefndina skipa margir af leiðandi arkitektum heims . Í rökstuðningi dómnefndar segir : „ Hlutverk arkitektanna var , í samspili náttúru , arkitektúrs og upplifunar , að skapa stað þar sem gestum finnast þeir vera í beinum tengslum við íslenska náttúru . Byggt í 800 ára gömlu hrauni í hjarta Reykjaness Jarðvangs UNESCO , nær The Retreat að sameina heilsulind , jarðhitalón og 62 herbergja hótel sem hinn einstaki jarðsjór Bláa Lónsins umlykur . Fjársjóður landsvæðisins , hið steinefnaríka vatn , harðgerða hraun og aldagamall mosi – verður þungamiðja allrar byggingarinnar . “ The Retreat er hannað af Basalt arkitektum en innanhúshönnun þess er unnin í samstarfi við Design Group Italia , sem sá einnig um upplifunarhönnunina . Lýsingarhönnuðir eru Liska og verkfræðingar eru Efla verkfræðistofa Architecture MasterPrize ( AMP ) verðlaunin þykja ein virtustu arkitektaverðlaun heims . „ Það er mikil viðurkenning fyrir Basalt arkitekta að hljóta þessi verðlaun . Metnaður Bláa Lónsins hvað varðar vandaða hönnun er grunnurinn að farsælli þróun ferðaþjónustunnar á Íslandi . Við erum þakklát öllum öðrum hönnuðum sem hafa unnið að þessu verkefni með okkur . Ég lít svo á að þessi verðlaun séu okkar allra , “ segir Hrólfur Karl Cela , einn eigenda Basalt arkitekta .